Drab, drabsforsøg, tæskehold, bortførsler, bankrøveri, afpresning og omfattende narkohandel.

Medlemmer af bandegrupperingen Værebros Hårde Kerne, VHK, har gennem det seneste årti været sat i forbindelse med næsten alle afskygninger af den groveste kriminalitet her til lands.

Grupperingen, der i øjeblikket er i centrum i en blodig bandekrig i Storkøbenhavn, har i løbet af det seneste årti udviklet sig til en af de mest magtfulde i Danmark.

Værebros Hårde Kerne, VHK, forener voldsberedte unge fra Værebroparken i Bagsværd med ligesindede fra Høje Gladsaxe omtrent seks kilometer sydøstligere. Gruppen i Høje Gladsaxe hed tidligere 'Høje Gladsaxe Brothers' - eller bare HGB - men i dag er bydelene forenet under sloganet 'VHK - 2 towns 1 love'.

Kan mobilisere over 100

Før sammenslutningen talte VHK ifølge politiet omkring 15 kernemedlemmer - i dag er det fordoblet, men gruppen demonstrerede i 2012, at den kan mønstre flere end 100 medløbere, fremgår det af retsdokumenter.

Alene størrelsen gør derfor Værebros Hårde Kerne til en tung spiller på Sjælland.

Grupperingen er tæt knyttet til Hells Angels og ligger ifølge politiet i øjeblikket i åben krig med 'Loyal to Familia' - en bandesammenslutning, der forener grupper fra Kokkedal, Tingbjerg, Skovlunde og Blågårds Plads.

Eller med andre ord: En fælles front af fire rå bander, som Værebro hver især i årevis tidligere har været i væbnet konflikt med.

Konflikt tog fart i januar

Krigen har bølget mellem Værebro og andre kriminelle grupperinger i årevis. Senest tog den fart i januar 2013, da det 19-årige VHK-medlem Jonathan Taboryski blev dræbt ved Høje Gladsaxe Torv. Skudt på klos hold et af de steder, hvor VHK normalt 'står vagt'.

En af politiets teser er, at konfliktens opblussen hænger sammen med etableringen af 'Loyal to Familia', og at folk herfra ønsker at 'bytte' drabet på Zoubir Aoussar, søn af en lokal hashgangster fra Blågårds Plads, der blev skudt i marts 2011.

Flere medlemmer af VHK har været fængslet i sagen, men politiet satte dem siden på fri fod og opgav at rejse tiltale.

Men hvem er Værebros Hårde Kerne, hvordan er den organiseret, hvad tjener den sine penge på - og hvem leder den? Tv2.dk giver dig her - med udgangspunkt i et stort antal retsdokumenter samt kilder i miljøet og hos politi - et overblik.

De pakistanske brødre

Værebros Hårde Kerne har været kendt i hvert fald siden 2002, da Rigspolitiet lavede den første landsdækkende undersøgelse af bandegrupperinger.

Ifølge politiets udsagn i retten 'styres' VHK af 'nogle pakistanske brødre'.

Brødrene er fra en søskendeflok på i alt syv, heraf blot en pige. Deres far kom til Danmark fra Pakistan i 1970, hans hustru året efter. Parret bosatte sig i Værebroparken og her fik de i årene frem til 1985 de drenge, der siden skulle blive toneangivende og voldsberedte mænd i områdets kriminelle miljø.



Mindst fire er bandemedlemmer

Flere af brødrene er i dag kørelærere, og i hvert fald fire af dem har på den ene eller andet måde været sat i forbindelse med grov kriminalitet og er registreret som medlemmer af VHK.

Disse oplysninger er dokumenteret i retten af politiet over et stort antal retssager, som tv2.dk har fået aktindsigt i over de seneste måneder.

Den formodede leder af VHK er i retten tidligere identificeret som 33-årige W. Ifølge en kilde i Værebro ville han blive kaldt 'formanden', hvis han var på fri fod.

Mange af de unge har dog aldrig mødt ham, for siden slutningen af 2008 har W siddet fængslet for et drabsforsøg. I hans fravær ledes de unge i Værebro blandt andre af lillebroderen N, som i dag bærer titlen. Flere andre personer er dog toneangivende i gruppen - afhængig af, om man ser på Værebroparken eller Høje Gladsaxe.

- Der kommer 'formanden', hedder det om N, når han triller op til Værebro ifølge en kilde i miljøet.

En betegnelse, som også politiet er bekendt med.

Respekten til - og frygten for - begge brødre i området er betydelig. Og velbegrundet.

N vender vi tilbage til.

Den fængslede W først:

W er kendt for næsten alle tænkelige former for grov kriminalitet - herunder hash- og narkohandel, grov vold, drabsforsøg og bortførelse.

Den seneste dom fik han i 2009. En sen aften året forinden affyrede W to skud fra bagsædet af en bil mod en mand i Bagsværd. Ofret, der voksede op i Værebro sammen med W, men siden fik ham som dødsfjende, sprang for livet, da kuglerne pludselig føg. Det reddede hans liv, vurderede retten.

Fra vidneskranken satte barndomsvennen ord på W's rolle i Værebros Hårde Kerne:

- W er overhovedet for gruppen. Det er ham, der bestemmer. Han er boss, forklarede ofret.

W undgik kun med nød og næppe at blive udvist for bestandigt i Østre Landsret, og da han blev anholdt, boede han hos sine forældre, sygemeldt fra et rengøringsjob. Han havde gennem længere tid været bistandsklient.

Fik brutalt gennembrud i 2006

Sit store gennembrud som brutal bandefigur fik W i 2006, da han som frontmand i det, politiet dengang døbte 'et kriminelt netværk', fik halvandet års fængsel for grov vold, våbenbesiddelse, bortførelse samt hash- og kokainhandel.

På det tidspunkt havde han 'modtaget kontanthjælp i nogle år efter et færdselsuheld i Tyskland', men havde planer om at blive kørelærer.

Samtidig med bistanden fra staten tjente han ifølge politiet tykt på narko- og hashhandel samt på at få et af sine voldsofre til at tage forbrugslån på samlet set 112.000 kr. i forretninger som B&O og Expert.

Sagen strakte sig over tre måneder i retten, og brutaliteterne stod nærmest i kø.

Bortført og tæsket grundet gæld

En mand, som angiveligt havde en narkogæld, der skulle inddrives, blev bortført fra sin bopæl i en landsby ved Randers i februar 2005 - tæsket i en bil til Sjælland med et baseballbat.

I to lejligheder i Værebro holdt W og et par kumpaner ham som gidsel i timevis, mens de udsatte ham for grov vold, fastslog Retten i Gladsaxe.

Ofret blev brændt med cigaretter og slået 'mange gange' på kroppen - både med nøgler, en hammer, en vandflaske samt med flad og knyttet hånd.

Ifølge et vidne stod W i spidsen for afstraffelsen.

Da ofret endelig slap fri, beskrev vidner, hvordan de så en desperat mand med nøgen overkrop løbe rundt på Værebrovej i Bagsværd og forsøge at standse biler.

- Manden så helt vild ud og var forslået på kroppen, gengiver dombogen forklaringen fra et kvindeligt vidne, der tilføjede, at den 'nøgne' var på flugt fra en mand, som så ud til at ville skyde ofret. Først da ofret forsøgte at standse biler i sin flugt, trak hans forfølger sig tilbage.

W: Er du gal, han peb

Omtrent samme behandling fik en anden gældstynget mand med serbisk baggrund i august 2008. Her fik W en ven - Atilla Celekdemir, som i pressen siden blev døbt 'lokal mafiaboss', da han fik en dom på syv års fængsel for grov vold, frihedsberøvelse, våbenbesiddelse og ulovlig tvang - til at lægge et baghold for ofret.

I et lokale på Jonstrupvej i Ballerup, der blandt andet huser autoværksteder, og hvor det kriminelle netværk havde klublokale, tæskede W og flere andre derpå serberen - blandt andet med et kosteskaft.

- Er du gal, han peb, siger jeg til dig, sagde W efter afstraffelsen i en samtale, som politiet lyttede med på.

- Jeg har aldrig hørt ham pive mere.

Måtte få mor til at skaffe 50.000 kr.

Da volden stoppede, tvang de ofret til at ringe til sin mor og sørge for, at hun skaffede 50.000 kr. til W.

Var pengene ikke faldet, ville mishandlingen være fortsat, konkluderede Retten i Gladsaxe.

Blodpengene fra ofrets familie blev i øvrigt leveret til W af to fyre fra Skovlunde, der ligesom W siden skulle spille væsentlige roller på bandefronten: Den ene afsoner i dag en dom for mord på en nær ven af Hells Angels-topfolk i København, den anden blev i sidste uge varetægtsfængslet for at stå bag hashsalg i Skovlunde. Ifølge politiet er han toneangivende på egnen i bandegrupperingen 'Loyal to Familia' - VHK's fjender.

Lillebror tog over

Da W i 2009 fik sin dom for drabsforsøg i Østre Landsret, stod den 362 dage yngre N klar. I dag er det ham, unge i Værebro kalder 'formanden'.

- Han kan sige hvad som helst. Så skal det bare gøres, siger en kilde om N.

Ifølge politiet var det det, der skete midt om natten 14. november 2010, da N befandt sig i en lejlighed i Valby.

Mellem klokken 01.30 og 04.25 beordrede han ifølge anklageskriftet en ung fyr til at 'transportere en skarpladt pistol' fra Søborg og til Valby.

Den sag kommer for Københavns Byret til maj. Sagen behandles ikke som en tilståelsessag.

Ingen lange straffe bag sig

I modsætning til sin storebror har N ikke lange fængselsstraffe på samvittigheden. Han er tidligere sat i forbindelse med blandt andet grov værtshusvold og - sammen med W - røveri.

Da en hærdet kriminel fra området - en taxachauffør med kaldenavnet 'Mini', der er kendt for både grov vold og bankrøveri - i november 2008 var tiltalt for et groft overfald på flere gæster på diskoteket NASA i København, stod N's navn også på anklageskriftet.

- Eftersøges, hed det om N, der ifølge tiltalen var med til at slå, sparke og trampe en diskoteksgæst på kroppen og i hovedet, herunder mens ofret lå ned. Og med til at slå ham igen og igen med en flaske.

Offer fik hjerneblødning

Ofret fik så mange tæsk, at han besvimede og fik en hjerneblødning.

Blandt de tiltalte var et medlem af Hells Angels' støttegruppe AK81, der siden blev idømt otte år og to måneders fængsel i den store rockersag, og som blandt andre også omfattede Brian Sandberg.

Overfaldet på NASA var fanget på videoovervågning. Men selv om flere betjente i retten identificerede navngivne medlemmer af tæskeholdet på overvågningen, fandt retten ikke deres forklaringer stærke nok til at dømme i sagen. De blev alle frikendt for overfaldet.

Ingen spor af sagen mod N

Det har ikke været muligt for tv2.dk at finde spor af sagen mod N ved byretten, efter at sagen mod hans venner faldt.

Formentlig blev tiltalen frafaldet.

Den 32-årige N har forsøgt sig flere gange med oprettelsen af diverse selskaber. Ét sælger udstyr til at fremstille joints - hjemmesiden er i øjeblikket nede - et andet biler i Bagsværd.

Ven med kæmpe narkohaj

Ikke bare i nattelivet, men også i sin omgang med forretningsfolk, har N valgt mennesker, der absolut er på den lyssky side af loven.

Således sad N i direktionen i samme selskab som Charlottenlund-narkohajen Kim Petersen, da Midt- og Vestsjællands Politi i 2010 slog kløerne i ham.

I juni 2012 fik Kim Petersen 16 års fængsel i en sag om mere end 200 kilogram amfetamin.

En af Kim Petersens mange lejligheder i Krusågade på Vesterbro i København var i øvrigt tidligere blevet brugt af W og N's lillebror K, da denne var på flugt fra politiet i en anden sag om drabsforsøg.

Ingen narkotråde til N

Politiet kunne aldrig trække tråde fra Kim Petersens narkoimperium og til N i efterforskningen af sagen, der koncentrerede sig om ganske få spillere.

På det tidspunktet var N's navn ikke velkendt i landets øvrige politikredse. I dag betegnes han som 'en stor fisk', hvis navn er kendt i bandeenheder over hele Sjælland.

Tv2.dk kunne i februar afsløre, at VHK ifølge politiet har etableret et klubhus på en villavær nær Værebroparken.

Ejeren af dette hus er N.

I en opsigtsvækkende sag, hvor flere VHK-medlemmer for få uger siden blev dømt ved Retten i Glostrup, blev huset måneder forinden brugt til at bortføre en mand, holde ham fanget og gennemtæske ham.

VHK: Vi er i krig

Ifølge ofret, der blev stoppet i sin bil, da han kørte rundt i området nær klubhuset, troede bandemedlemmerne, at han var fra Blågårds Plads.

Noget, hans sygesikringsbevis bekræftede overfaldsmændene i. Han havde nemlig c/o-adresse hos sin far, der bor nær Blågårds Plads.

Med en kniv for struben blev han ifølge anklageskriftet tvunget ind i huset. Her sparkede, hoppede og slog de løs i en time, fortalte han i retten.

- Ved du ikke, at vi er i krig med Nørrebro, genfortalte ofret sine bødlers begrundelse for volden.

Yngre bror også bandemedlem

Også flere andre af W og N's brødre spiller ifølge retsdokumenter centrale roller i VHK - i hvert fald yderligere to er registreret som medlemmer af gruppen.

Det gælder ikke mindst 27-årige K, der er en af de yngste brødre i den pakistanske klan.

I april 2009 - få måneder før K's storebror W skulle for retten for drabsforsøg - spottede K's kæreste den mand, som W i 2008 forsøgte at skyde. Manden havde meldt W til politiet og skulle snart vidne i sagen.

Påkørt og stukket med skruetrækker

K samlede hurtigt et tæskehold og kort efter blev storebroderens offer også K's offer.

- Hvad så, dit stikkersvin, har du tænkt dig at trække den sag mod min broder tilbage, råbte K ifølge dombogen til ofret, der blev påkørt med en taxa foran solcentret.

Derpå stak K og en kammerat manden med skruetrækker - blandt andet i skulderen - mens et kobbel bag dem brølede 'stik ham, han skal dø' og 'chop ham, chop ham'.

Forsøge at påkøre ham

Ifølge Retten i Glostrup satte K sig også ind i en bil og forsøgte at påkøre ofret endnu en gang. Kun fordi manden sprang i skjul bag en lygtestander, undveg han bilen.

Ifølge Statsadvokaten for Nordsjælland og Københavns Vestegn var der tale om drabsforsøg den dag i april 2009. Retten i Glostrup fandt det dog kun bevist, at K havde udsat ofret for grov vold. Han fik ni måneders fængsel.

Brødre selv mål for kugler

At brødrene også af fjender betragtes som centrale aktører, viser flere skudepisoder.

Da bandekrigen eskalerede nogle måneder i begyndelsen af 2011, var familien flere gange mål for kuglerne.

I midten af januar kunne krigen have kostet K livet. Mindst 11 kugler blev affyret en aften på Værebro. Både K og et andet bandemedlem blev ramt i benene.

Et tredje VHK-medlem sad tæt ved i en taxa, men undgik kuglerne.

Køreskole beskudt

Nogle dage senere slog kuglerne mod en køreskole i Husum, der ejes af en fjerde bror i VHK-klanen. Også hans tilhørsforhold til VHK er tidligere dokumenteret i retten.

I marts, to måneder senere - ikke længe efter at en mand med tilknytning til VHK sammen med en kammerat blev beskudt og gennembanket i på Baltorpvej i Ballerup - nåede krigen sit hidtidige højdepunkt.

Først blev 19-årige Mahad Abdulqadir Abdi dræbt i en salve på 20-25 skud på Gadelandet i Husum.

Tre dage senere, om aftenen 11. marts 2011, blev 19-årige Zoubir Aoussar dræbt af et skud i ryggen ganske nær Blågårds Plads.

Medlemmer af VHK har siddet fængslet for begge drab, men er senere sat på fri fod. Begge drab er uopklarede.

Tv2.dk har gennem uger forsøgt at få Værebros Hårde Kerne til at stille op til interview. Det har indtil videre ikke været muligt.

- Vi' ikke medieludere. Hold dig til sjakalerne.. VHK, lyder det i en kortfattet besked til tv2.dk.